Broj: 711-I-1735-P-48-20/22-06-22

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Ive Tomasovića, gradonačelnika Grada Omiša**,na 162. sjednici, održanoj 04. ožujka 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ive Tomasovića, gradonačelnika Grada Omiša, u vezi navoda da je dužnosnik donošenjem Odluke o nerazvrstanim cestama u Gradu Omišu, koju inače donosi Gradsko vijeće i kojom je proglasio nerazvrstanom cestom i nekretnine u privatnom vlasništvu i vlasništvu Republike Hrvatske, prekoračio svoje ovlasti kao i da je dajući u zakup čestice koje predstavljaju javno dobro u vlasništvu Republike Hrvatske pogodovao poduzetniku …………………, neće se pokrenuti, s obzirom da iz prikupljenih podataka i dokumentacije** **ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 14. veljače 2020.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-816-P-58/20-01-4. U predmetnoj prijavi u bitnom se navodi da je gradonačelnik Grada Omiša donio Odluku o nerazvrstanim cestama u Gradu Omišu („Narodne novine“, broj 9/15 i 7/18) te da je na taj način prekoračio svoje ovlasti, budući da odluku jedino može donijeti Gradsko vijeće. Nadalje, navodi se kako su navedenom Odlukom nerazvrstanom cestom proglašene i zemljišne čestice …………………………….. Katastarske općine Omiš među kojima čestice ……….. predstavljaju vodno javno dobro čiji je vlasnik Republika Hrvatska, dok čestica ……….. u naravi predstavlja rijeku. Nadalje podnositelj navodi kako je on vlasnik čestice 12. Isto tako, podnositelj navodi da je i prema nalazu dipl. ing. geod. razvidno da se na tim česticama ne radi o nerazvrstanoj cesti već o zoni sportsko/rekreacijske namjene. Podnositelj također dostavlja i elaborat građevinskog vještačenja iz kojeg proizlazi da je čestica broj …….u svojoj naravi prilaz na cestu te da stoga ne može biti riječ o nerazvrstanoj cesti. Nadalje, podnositelj navodi i kako je Grad Omiš sklopio Ugovor o zakupu izletišta Radmanove Mlinice sa zakupnikom …………………. i to vezano uz čestice koje nisu vlasništvo Grada Omiša, budući da se radi o česticama broj …….. i …….. koje nisu vlasništvo Grada Omiša, već javno vodno dobro, čiji je vlasnik Republika Hrvatska kao i čestica ……….. koja predstavlja rijeku.

Uz predmetnu prijavu dostavljena je i dokumentacija kojom se potkrepljuju navodi iz prijave te je, između ostalog dostavljen i Zaključak KLASA: 340-01/15-01/17, URBROJ: 2155/01-02-18-24 od 11. lipnja 2018.g. kojim gradonačelnik Grada Omiša pridodaje u Popis nerazvrstanih cesta - naselje Podšpilje nekretnine katastarskih čestica broj ……………. i katastarsku česticu …………. te Obrazloženje u kojem je navedeno da je na temelju mišljenja mjesnih odbora i terenskog uviđaja Odsjeka za imovinsko-pravne poslove Grada Omiša utvrđeno da su na popisu nerazvrstanih cesta Grada Omiša omaškom uvršteni i putevi koji nisu nerazvrstane ceste, već privatno vlasništvo te da se stoga pristupilo realizaciji sastavljanja prijedloga Odluke o izmjeni i dopuni Odluke o nerazvrstanim cestama u Gradu Omišu.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Ivo Tomasović obnašao dužnost zamjenika gradonačelnika Grada Omiša od 2015.-2017.g. i da je potom u mandatu 2017.-2021.g., obnašao dužnost gradonačelnika grada Omiša te da tu dužnost obnaša i danas. Slijedom navedenog, povodom obnašanja navedene dužnosti, dužnosnik Ivo Tomasović obvezan je postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona su osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo je radi utvrđivanja navoda iz prijave zatražilo od Grada Omiša podatke o tome tko je i kada donio Odluku o nerazvrstanim cestama u Gradu Omišu objavljenu u „Službenom glasniku Grada Omiša“, broj 9/15. i 7/18. te kakav je postupak donošenja navedene odluke, kao i podatke je li Grad Omiš, sklopio Ugovor o zakupu izletišta Radmanove mlinice s gospodinom …………………………… te ukoliko jest kada je sklopljen predmetni ugovor, na koje se sve čestice/nekretnine odnosi, je li još uvijek na snazi, je li sklapanju ugovora prethodio javni natječaj i u tom slučaju tko je imenovao natječajno povjerenstvo, je li bilo više ponuditelja te tko je donio odluku o odabiru ponude i po kojoj je osnovi ista bila najpovoljnija. Isto tako, Povjerenstvo je zatražilo da, ukoliko nije bilo natječaja, Grad Omiš dostavi podatke po kojoj je pravnoj osnovi zakupnik odabran, tko je utvrdio da su ispunjeni uvjeti za davanje navedenog zemljišta u zakup, tko je i na koji način odredio cijenu zakupa te je li prilikom sklapanja predmetnog Ugovora na bilo koji način u istome sudjelovao gradonačelnik Ivo Tomasović.

Grad Omiš odgovorio je na traženje Povjerenstva dopisom KLASA: 041-01/20-10/01, URBROJ: 2155/1-05-02/2-20-02 od 25. svibnja 2020.g. navodeći da je Odluku o nerazvrstanim cestama u Gradu Omišu objavljenu u „Službenom glasniku Grada Omiša“ broj 9/15. i 7/18. donijelo Gradsko vijeće Grada Omiša na temelju Statuta Grada Omiša („Službeni glasnik Grada Omiša“ br. 4/9., 9/10. ,2/13, i 10/17). Nadalje, navodi se da je Grad Omiš sklopio Ugovor o zakupu izletišta sa g. ……………………… dana 23. ožujka 2001.godine te da je isti solemniziran pred Javnim bilježnikom, pod brojem OU-44/01, od 23. ožujka 2001.g. Pritom se ističe kako je Ugovor na zahtjev Grada Omiša, a u skladu sa tadašnjim pozitivnim propisima, opremljen mišljenjem Državnog pravobraniteljstva Splitsko-dalmatinske županije, broj: M-5/01 od 23. ožujka 2001. godine te je isti sklopljen na 20 godina. Nadalje, u dopisu Grada Omiša stoji kako je proveden javni natječaj za prikupljanje ponuda o davanju u zakup izletišta Radmanove Mlinice te da je natječaj temeljem Odluke o davanju u zakup poslovnog prostora („Službeni glasnik Grada Omiša“ br. 4/97) raspisalo i objavilo Gradsko poglavarstvo Grada Omiša. Navodi se da je izbor najpovoljnijeg ponuditelja izvršen između četiri ponuditelja i o tome je donesen Zaključak, oznake KLASA: 372-01/01-01-01/04, URBROJ: 2155/01-02-01-4 od dana 12. ožujka 2001.godine, koji je donijelo Gradsko poglavarstvo Grada Omiša. Nadalje, navodi se da u donošenju odluke o zakupu izletišta Radmanove Mlinice ni na koji način nije sudjelovao gradonačelnik Grada Omiša Ivo Tomasović, budući da je isti postao je gradonačelnik Grada Omiša dana 25. svibnja 2017. godine.

U prilog navedenom dopisu dostavljeni su Odluka o nerazvrstanim cestama iz koje je razvidno da je istu donijelo Gradsko vijeće Grada Omiša dana 30. lipnja 2015.g., kao i Odluka o izmjeni i dopuni Odluke o nerazvrstanim cestama Grada Omiša donesena od strane Gradskog vijeća Grada Omiša dana 29. studenog 2018.g.

Uvidom u Odluku o nerazvrstanim cestama Grada Omiša Povjerenstvo je utvrdilo da je člankom 1. Odluke propisano da će dopunu popisa nerazvrstanih cesta vršiti gradonačelnik Grada Omiša po potrebi.

Uvidom u navedenu Odluku o izmjeni i dopuni Odluke o nerazvrstanim cestama Grada Omiša utvrđeno je da je izmjena prvotne Odluke vršena na način da članak 1. stavak 3. Odluke sada glasi „Dopunu i ispravak popisa nerazvrstanih cesta vršit će gradonačelnik Grada Omiša po potrebi“.

Nadalje, u prilogu dopisa dostavljen je i Ugovor o zakupu izletišta Radmanove Mlinice kojeg su skupili Grad Omiš, zastupan po gradonačelniku prof. Ivanu Škaričiću, kao zakupodavcu te …………….., kao zakupnik. Navedeni ugovor sklopljen je dana 12. ožujka 2001.g. na razdoblje od dvadeset godina. Uz prilog Ugovora dostavljena je i natječajna dokumentacija iz koje je razvidno da je Gradsko poglavarstvo Grada Omiša raspisalo natječaj za prikupljanje pismenih ponuda za davanje u zakup izletišta Radmanove Mlinice kao i Zaključak kojim je kao najpovoljnija izabrana ponuda ……………... U prilogu dopisa dostavljeno je i Mišljenje o pravnoj valjanosti navedenog Ugovora potpisano od strane zamjenika državnog pravobranitelja Splitsko-dalmatinske županije kojim se utvrđuje da navedeni ugovor nema nedostataka koji bi spriječili njegovu pravnu valjanost i provođenje.

Nadalje, Povjerenstvo je od Grada Omiša dodatno zatražilo podatke je li sukladno Odluci o izmjeni i dopuni Odluke o nerazvrstanim cestama objavljenoj u „Službenom glasniku grada Omiša“ broj 7. od 29. studenog 2018.g. vršena dopuna ili ispravak popisa nerazvrstanih cesta te koje su čestice prvotno ušle u Odluku o nerazvrstanim cestama, a koje su dopunjene odlukom gradonačelnika.

Grad Omiš očitovao se dopisom KLASA: 340-01/15-01/17, URBROJ: 2155/1-05-02/3-21-2 od 30. lipnja 2021.g. navodeći da nije vršena dopuna i ispravak Popisa nerazvrstanih cesta na području Grada Omiša.

U odnosu na navode iz prijave da je dužnosnik Ivo Tomasović prekoračio svoje ovlasti donošenjem Odluke o nerazvrstanim cestama u Gradu Omišu te proglašavajući nerazvrstanom cestom i nekretnine u privatnom vlasništvu i vlasništvu Republike Hrvatske Povjerenstvo ističe kako je utvrđeno da je Odluku o nerazvrstanim cestama kao i njezinu dopunu donijelo Gradsko vijeće Grada Omiša, a ne gradonačelnik Ivo Tomasović.

Isto tako utvrđeno je da je dužnosnik kao gradonačelnik Grada Omiša predlagao dopunu Popisa nerazvrstanih cesta u kojoj se nalazila i katastarska čestica na kojoj je nekretnina u vlasništvu podnositelja, međutim da, prema očitovanju Grada Omiša, Grad Omiš nikada nije izvršio dopunu i ispravak Popisa nerazvrstanih cesta kako je predloženo u predmetnom Zaključku.

Povjerenstvo stoga ističe kako sukladno dostavljenoj dokumentaciji nije utvrđena zlouporaba ovlasti dužnosnika propisana člankom 7 c) ZSSI-a, a budući da isti nije donio Odluku o nerazvrstanim cestama u Gradu Omišu kao i da je isti bio ovlašten donositi dopunu Popisa nerazvrstanih cesta, budući da ga je na isto ovlastilo Općinsko vijeće u članku 1. Odluke o nerazvrstanim cestama u Gradu Omišu.

Povjerenstvo pritom napominje kako u slučaju kada se ne radi o pogodovanju članu obitelji, povezanoj osobi ili samom dužnosniku isto ne može ulaziti u imovinsko-pravne odnose Grada Omiša na način da utvrđuje predstavljaju li katastarske čestice navedene na Popisu nerazvrstanih cesta u Gradu Omišu doista nerazvrstanu cestu ili nekretninu u vlasništvu Republike Hrvatske i privatnih osoba, budući da je isto u nadležnosti Ministarstva prostornog uređenja, graditeljstva i državne imovine.

Nadalje, a u odnosu na navode iz prijave da je dajući u zakup čestice koje predstavljaju javno dobro u vlasništvu Republike Hrvatske dužnosnik pogodovao poduzetniku ………………., Povjerenstvo je utvrdilo da je Ugovor o zakupu izletišta Radmanove Mlinice između Grada Omiša i ……………….. sklopljen prije mandata dužnosnika Ive Tomasovića te da isti nije sudjelovao u postupku sklapanja navedenog Ugovora, pa samim time nije niti mogao pogodovati ………………...

Isto tako, Povjerenstvo nije utvrdilo niti temeljem kojeg kriterija bi se ……………… smatrao povezanom osobom dužnosnika u smislu članka 4. stavka 5. ZSSI-a.

Stoga je Povjerenstvo utvrdilo predmetnu prijavu neosnovanom i na temelju članka 39. stavka 1. ZSSI-a donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Ivo Tomasović, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana